钦定古今图书集成/理学汇编/文学典/第138卷 > 《为人谢宣慰状》令狐楚
## 钦定古今图书集成/理学汇编/文学典/第138卷 > 《为人谢宣慰状》令狐楚

右监军李辅光回，伏奉敕书手诏，宣慰臣及参佐将
校官吏等者。臣窃位大藩，连荣近属，戴山之力虽竭，
横草之功未闻，寝兴以思，忧愧若厉。伏惟陛下日明
于上，子育其人，降《玉著》之天书，遣银珰之星使。宸心
照育，下浃于将校；慈旨丁宁，旁霑于掾吏。讙呼之声
雷动，舞抃之袖云翻。荣光并临，愁疾如失，不胜欢喜
感戴之至。